SKRIFTLIG FORESPØRGSEL E-0471/03

af Erik Meijer (GUE/NGL) til Rådet

(20. februar 2003)

Om: Initiativer fra serbere og albanere om at fremskynde en varig fredsløsning for forvaltningen af Kosovo

1. Har Rådet kendskab til den serbiske premierminister Zoran Djindjics ønske om, at der i løbet af sommeren 2003 indkaldes til en konference om Kosovo, der siden 1999 ikke længere befinder sig under serbisk kontrol, og hans ønske om, at serbiske tropper efter tilbagetrækningen af halvdelen af NATO-styrkerne fra Kosovo ved udgangen af 2003 igen kan rykke ind i området. Grundlaget er, at det i den præambel til forfatningen mellem en ny serbisk-montenegrinsk føderation, der blev vedtaget 4. februar 2003, fastslås, at Kosovo skal være en del af delstaten Serbiens territorium?

2. Har Rådet også kendskab til, at 42 medlemmer af Kosovos parlament i februar 2003 ønsker at erklære Kosovo uafhængigt, bl.a. for derved at kunne beskytte indbyggerne, som helt overvejende består af albansktalende, mod den frygtede tilbagevenden til delstaten Serbien?

3. Da den forhenværende præsident for det tidligere Jugoslavien, Kostunica, efter to gange ikke at være blevet valgt til præsident for Serbien nu er ude af spillet, anser Rådet så den serbiske premierministers krav som et middel til at vinde tilslutning i den indenlandske opinion som kompensation for afgivelsen af rettighederne til den langt mindre delstat Montenegro eller som bytteobjekt for Serbien, så det af serbere beboede Republika Srpska i det tilgrænsende Bosnien-Hercegovina, kan tilsluttes Serbien?

4. Hvilke muligheder er der ifølge Rådet for på kort sigt så vidt muligt at berolige begge sider og at finde frem til løsninger, der både af albanere og serbere kan ses som skridt på vejen til et godt naboskab, f.eks. udvidelse af det albanske selvstyre og en styrkelse af samhørigheden mellem serberne, som på nuværende tidspunkt er fordelt på tre stater: Serbien, Republika Srpska og Kosovo nord for Mitrovica/Kosovska Mitrovica?

Kilde: Det nederlandske dagblad De Volkskrant af hhv. den 5. og 8. februar 2003.

Samlet svarpå skriftlige forespørgsler E-0471/03 og E-0472/03

(29. september 2003)

Rådet er fuldt bekendt med de erklæringer, som den serbiske premierminister Zoran Djindjics fremsatte vedrørende Kosovo, før han blev myrdet. Det er også fuldt bekendt med det seneste initiativ fra nogle medlemmer af Kosovos Provinsforsamling til at få vedtaget en resolution om Kosovos uafhængighed. I konklusionerne fra samlingen i Rådet (almindelige anliggender og eksterne forbindelser) den 24. februar 2003 opfordrede Rådet alle parter såvel i Beograd som i Pristina til at afholde sig fra ensidige initiativer, der ikke er forenelige med målet om et multietnisk og demokratisk Kosovo og kan få negative følger for stabiliserings- og normaliseringsprocessen ikke blot i Kosovo, men i hele regionen. Generalsekretæren/den højtstående repræsentant for FUSP, Javier Solana, har også under direkte kontakter med såvel de ansvarlige og i Pristina på ny givet udtryk for og understreget Rådets bekymring over de seneste destabiliserende erklæringer og initiativer og indtrængende opfordret alle parter til at afholde sig fra ensidige handlinger.

Det er Rådets faste overbevisning, at alle aspekter af FN's Sikkerhedsråds resolution 1244 fortsat er gyldige. Det er derfor nødvendigt, at Kosovos endelige status til sin tid behandles i overensstemmelse med denne resolution under inddragelse af regeringen i Beograd og de valgte ledere og repræsentanter for de politiske institutioner i Pristina.

Rådet støtter UNMIK og FN-generalsekretærens særlige repræsentant og støtter uforbeholdent standarder før status-politikken. Gennemførelsen af denne politik er afgørende for at man, når tiden er inde kan udforme den politiske proces, der skal bestemme Kosovos fremtid i overensstemmelse med resolution 1244. I forbindelse med denne politik gav Rådet i sine konklusioner af 24. februar 2003 sin fulde støtte til de bestræbelser, som UNMIK har iværksat for gradvist inden udgangen af 2003 at overføre de resterende beføjelser til de midlertidige selvstyreinstitutioner i Kosovo bortset fra dem, der er forbeholdt den særlige repræsentant i henhold til Sikkerhedsrådets resolution 1244. I sine konklusioner af 14. april 2003 erindrede det ligeledes om, at det lægger stor vægt på det initiativ, som den særlige repræsentant for ganske nylig har taget til at indlede en direkte dialog mellem Beograd og Pristina om praktiske spørgsmål af fælles interesse.